b'\n_START_ARTICLE_\nAlgimantas Valantinas\n_START_PARAGRAPH_\nAlgimantas Valantinas (g. 1961\xc2\xa0m. spalio 29 d. Ma\xc5\xbeeiki\xc5\xb3 rajone, Buknai\xc4\x8di\xc5\xb3 kaime)\xc2\xa0\xe2\x80\x93 teisininkas, teis\xc4\x97jas. Buv\xc4\x99s Lietuvos Respublikos generalinis prokuroras. Lietuvos apeliacinio teismo teis\xc4\x97jas (pirmininkas).\n_START_SECTION_\nBiografija\n_START_PARAGRAPH_\n1980 m. baig\xc4\x97 Ma\xc5\xbeeiki\xc5\xb3 1-\xc4\x85j\xc4\x85 vidurin\xc4\x99 mokykl\xc4\x85, \xc4\xafstojo \xc4\xaf Vilniaus valstybinio universiteto Teis\xc4\x97s fakultet\xc4\x85, j\xc4\xaf baig\xc4\x97 1985 m. Atliko privalom\xc4\x85j\xc4\x85 karo tarnyb\xc4\x85 sovietin\xc4\x97je armijoje (1988\xe2\x80\x931989 m.)._NEWLINE_Paskirtas dirbo prokurat\xc5\xabroje: prokuroro pad\xc4\x97j\xc4\x97jas, tardytojas Kai\xc5\xa1iadori\xc5\xb3 rajono prokurat\xc5\xabroje (1985\xe2\x80\x931988 m.), \xc5\xa0irvint\xc5\xb3 rajono prokurat\xc5\xabros prokuroras, vyriausiasis prokuroras (1990\xe2\x80\x931991 m.), Jonavos rajono apylink\xc4\x97s prokurat\xc5\xabros vyriausiasis prokuroras (1991\xe2\x80\x931994 m.), Jonavos rajono apylink\xc4\x97s teismo teis\xc4\x97jas, teismo pirmininkas (1994\xe2\x80\x931999 m.), Teism\xc5\xb3 departamento prie Lietuvos Respublikos teisingumo ministerijos direktorius (1999\xe2\x80\x932000 m.), Vilniaus miesto 2-ojo apylink\xc4\x97s teismo pirmininkas (2000\xe2\x80\x932005 m.), Lietuvos Respublikos generalinis prokuroras (nuo 2005 m. lapkri\xc4\x8dio 24 d.), vyriausiasis valstybinis justicijos patar\xc4\x97jas (kvalifikacinis rangas). Nuo 2010 m. baland\xc5\xbeio dirba Vilniaus miesto 2 apylink\xc4\x97s teismo teis\xc4\x97ju. 2010 m. ruden\xc4\xaf pretendavo \xc4\xaf Vilniaus apygardos teism\xc4\x85._NEWLINE_2010 met\xc5\xb3 sausio 21 dien\xc4\x85 LR Seimas, po Seimo Teis\xc4\x97s ir teis\xc4\x97tvarkos komiteto i\xc5\xa1vad\xc5\xb3 d\xc4\x97l \xc5\xbemog\xc5\xbeudys\xc4\x8di\xc5\xb3 Kaune 2009 m. bylos tyrimo, nusprend\xc4\x97, kad Algimantas Valantinas nesugeb\xc4\x97jo tinkamai organizuoti jo vadovaujam\xc5\xb3 institucij\xc5\xb3 darbo ir netinkamai vykd\xc4\x97 generalinio prokuroro pareigas. Sausio 28 dien\xc4\x85 Lietuvos Respublikos prezident\xc4\x97 Dalia Grybauskait\xc4\x97 parei\xc5\xa1k\xc4\x97 matanti post\xc5\xabmi\xc5\xb3 \xc5\xbemog\xc5\xbeudys\xc4\x8di\xc5\xb3 Kaune 2009 m. byloje ir neparei\xc5\xa1k\xc4\x97 nepasitik\xc4\x97jimo A. Valantinui. 2010 m. vasario 5 dien\xc4\x85 A. Valantinas pateik\xc4\x97 atsistatydinimo i\xc5\xa1 generalinio prokuroro pareig\xc5\xb3 parei\xc5\xa1kim\xc4\x85, kuris buvo patenkintas t\xc4\x85 pa\xc4\x8di\xc4\x85 dien\xc4\x85 LR prezident\xc4\x97s._NEWLINE_2010 m. rugs\xc4\x97jo 21 ir 28 d. vykusiose pretendent\xc5\xb3 \xc4\xaf teis\xc4\x97jus atrankos komisijos pos\xc4\x97d\xc5\xbeiuose, kuriuose buvo vykdoma atranka \xc4\xaf keturias Vilniaus apygardos teismo teis\xc4\x97j\xc5\xb3 vietas, Algimantas Valantinas \xc4\xafvertintas geriausiai \xe2\x80\x93 jam skirta pirmoji vieta, ta\xc4\x8diau prezident\xc4\x97 D. Grybauskait\xc4\x97 pasirinko kitus keturis teis\xc4\x97jus \xe2\x80\x93 V. Mikuckien\xc4\x99, A. Pa\xc5\xbearsk\xc4\xaf, A. Ignot\xc4\x85 ir J. Mardosevi\xc4\x8d. 2011 m. gegu\xc5\xbe\xc4\x97s m\xc4\x97n. taip pat pretendavo \xc4\xaf Vilniaus apygardos teismo teis\xc4\x97jo viet\xc4\x85. Pretendent\xc5\xb3 \xc4\xaf teis\xc4\x97jus atrankos komisija jam skyr\xc4\x97 tre\xc4\x8di\xc4\x85j\xc4\x85 viet\xc4\x85, bet LR prezident\xc4\x97 A. Valantino nepaauk\xc5\xa1tino._NEWLINE_Nuo 2010 m. baland\xc5\xbeio m\xc4\x97n. Algimantas Valantinas dirbo Vilniaus m. 2 - ajame apylink\xc4\x97s teisme teis\xc4\x97ju, o nuo 2012 m. gegu\xc5\xbe\xc4\x97s m\xc4\x97n. buvo Vilniaus apygardos teismo teis\xc4\x97ju. 2016 m. saus\xc4\xaf Lietuvos Respublikos prezident\xc4\x97s dekretu paskirtas Lietuvos apeliacinio teismo teis\xc4\x97ju ir dirba iki \xc5\xa1iol, taip pat nuo 2016 m. baland\xc5\xbeio u\xc5\xbeima \xc5\xa1io teismo pirmininko pareigas._NEWLINE_Algimantas Valantinas ved\xc4\x99s; turi s\xc5\xabn\xc5\xb3 ir dukr\xc4\x85.'